Auditor's report — BEM, period 2017 (audited, opinion: unqualified)
Auditor firm: EY
Signing partner: ศิราภรณ์ เอื้ออนันต์กุล
Signed: 2018-02-27

รายงานของผู้สอบบัญชีรับอนุญาต

เสนอต่อผู้ถือหุ้นของบริษัท ทางด่วนและรถไฟฟ้ากรุงเทพ จำกัด (มหาชน)

ความเห็น

ข้าพเจ้าได้ตรวจสอบงบการเงินรวมของบริษัท ทางด่วนและรถไฟฟ้ากรุงเทพ จำกัด (มหาชน) และบริษัทย่อย (กลุ่มบริษัท) ซึ่งประกอบด้วยงบแสดงฐานะการเงินรวม ณ วันที่ 31 ธันวาคม 2560 งบกำไรขาดทุนรวม 
งบกำไรขาดทุนเบ็ดเสร็จรวม งบแสดงการเปลี่ยนแปลงส่วนของผู้ถือหุ้นรวมและงบกระแสเงินสดรวมสำหรับ
ปีสิ้นสุดวันเดียวกัน และหมายเหตุประกอบงบการเงินรวม รวมถึงหมายเหตุสรุปนโยบายการบัญชีที่สำคัญ 
และได้ตรวจสอบงบการเงินเฉพาะกิจการของบริษัท ทางด่วนและรถไฟฟ้ากรุงเทพ จำกัด (มหาชน) 
ด้วยเช่นกัน

ข้าพเจ้าเห็นว่างบการเงินข้างต้นนี้แสดงฐานะการเงิน ณ วันที่ 31 ธันวาคม 2560 ผลการดำเนินงานและกระแสเงินสด สำหรับปีสิ้นสุดวันเดียวกันของบริษัท ทางด่วนและรถไฟฟ้ากรุงเทพ จำกัด (มหาชน) และบริษัทย่อย และเฉพาะของบริษัท ทางด่วนและรถไฟฟ้ากรุงเทพ จำกัด (มหาชน) โดยถูกต้องตามที่ควรในสาระสำคัญตามมาตรฐานการรายงานทางการเงิน

เกณฑ์ในการแสดงความเห็น

ข้าพเจ้าได้ปฏิบัติงานตรวจสอบตามมาตรฐานการสอบบัญชี ความรับผิดชอบของข้าพเจ้าได้กล่าวไว้ในวรรค ความรับผิดชอบของผู้สอบบัญชีต่อการตรวจสอบงบการเงินในรายงานของข้าพเจ้า ข้าพเจ้ามีความเป็นอิสระจากกลุ่มบริษัทตามข้อกำหนดจรรยาบรรณของผู้ประกอบวิชาชีพบัญชีที่กำหนดโดยสภาวิชาชีพบัญชีในส่วนที่เกี่ยวข้องกับการตรวจสอบงบการเงิน และข้าพเจ้าได้ปฏิบัติตามข้อกำหนดด้านจรรยาบรรณอื่นๆตามที่ระบุในข้อกำหนดนั้นด้วย ข้าพเจ้าเชื่อว่าหลักฐานการสอบบัญชีที่ข้าพเจ้าได้รับเพียงพอและเหมาะสมเพื่อใช้เป็นเกณฑ์ในการแสดงความเห็นของข้าพเจ้า

เรื่องสำคัญในการตรวจสอบ

เรื่องสำคัญในการตรวจสอบคือเรื่องต่างๆ ที่มีนัยสำคัญที่สุดตามดุลยพินิจเยี่ยงผู้ประกอบวิชาชีพของข้าพเจ้า ในการตรวจสอบงบการเงินสำหรับงวดปัจจุบัน ข้าพเจ้าได้นำเรื่องเหล่านี้มาพิจารณาในบริบทของการตรวจสอบ งบการเงินโดยรวมและในการแสดงความเห็นของข้าพเจ้า ทั้งนี้ ข้าพเจ้าไม่ได้แสดงความเห็นแยกต่างหากสำหรับเรื่องเหล่านี้

ข้าพเจ้าได้ปฏิบัติงานตามความรับผิดชอบที่ได้กล่าวไว้ในวรรคความรับผิดชอบของผู้สอบบัญชีต่อการตรวจสอบ  งบการเงินในรายงานของข้าพเจ้า ซึ่งได้รวมความรับผิดชอบที่เกี่ยวกับเรื่องเหล่านี้ด้วย การปฏิบัติงานของข้าพเจ้าได้รวมวิธีการตรวจสอบที่ออกแบบมาเพื่อตอบสนองต่อการประเมินความเสี่ยงจากการแสดงข้อมูลที่ขัดต่อข้อเท็จจริงอันเป็นสาระสำคัญในงบการเงิน ผลของวิธีการตรวจสอบของข้าพเจ้า ซึ่งได้รวมวิธีการตรวจสอบสำหรับ เรื่องเหล่านี้ด้วย ได้ใช้เป็นเกณฑ์ในการแสดงความเห็นของข้าพเจ้าต่องบการเงินโดยรวม

เรื่องสำคัญในการตรวจสอบ พร้อมวิธีการตรวจสอบสำหรับแต่ละเรื่องมีดังต่อไปนี้

การรับรู้ต้นทุนโครงการระหว่างก่อสร้าง

ตามที่กล่าวไว้ในหมายเหตุประกอบงบการเงินข้อ 1 ก.2 และ ข.1 เกี่ยวกับการเข้าทำสัญญากับการทางพิเศษแห่งประเทศไทยและการรถไฟฟ้าขนส่งมวลชนแห่งประเทศไทย ทำให้บริษัทฯมีโครงการใหญ่ๆที่อยู่ในระหว่างดำเนินการตามสัญญาสัมปทาน ซึ่ง ณ วันที่ 31 ธันวาคม 2560 บริษัทฯมีต้นทุนโครงการระหว่างก่อสร้างแสดงอยู่ในงบแสดงฐานะทางการเงินเป็นจำนวนรวม 8,055 ล้านบาท ซึ่งถูกบันทึกรวมอยู่ในบัญชี “สิทธิในการใช้ประโยชน์บนงานก่อสร้างทางด่วน” และบัญชี “สินทรัพย์ไม่มีตัวตนภายใต้สัญญาสัมปทานโครงการรถไฟฟ้าสายสีน้ำเงิน” ตามที่ได้เปิดเผยไว้ในหมายเหตุประกอบงบการเงินข้อ 17 และข้อ 19 ข้าพเจ้าพิจารณาว่าการรับรู้ต้นทุนโครงการดังกล่าวเป็นสินทรัพย์เป็นรายการที่มีสาระสำคัญ นอกจากนี้ฝ่ายบริหารยังต้องใช้ดุลยพินิจที่สำคัญในการพิจารณาต้นทุนที่เกิดขึ้นของโครงการดังกล่าว ว่าเกี่ยวข้องโดยตรงและสามารถรับรู้เป็นต้นทุนเพื่อการได้มาซึ่งสินทรัพย์ ไม่มีตัวตน รวมถึงการรับรู้และหยุดรับรู้ต้นทุนการกู้ยืมเป็นส่วนหนึ่งของต้นทุนโครงการหากเข้าเงื่อนไขตามที่ กำหนดในมาตรฐานการรายงานทางเงิน

ข้าพเจ้าได้ประเมินการรับรู้ต้นทุนโครงการระหว่างก่อสร้างของบริษัทฯ โดยการสอบถามฝ่ายบริหารเพื่อ ทำความเข้าใจเกี่ยวกับเกณฑ์และดุลยพินิจที่ฝ่ายบริหารใช้ในการพิจารณารายจ่ายที่จะถูกบันทึกเข้าเป็นต้นทุนโครงการระหว่างก่อสร้าง รวมถึงการรับรู้ต้นทุนการกู้ยืมเป็นส่วนหนึ่งของโครงการระหว่างก่อสร้างและ การเปิดเผยข้อมูลในหมายเหตุประกอบงบการเงิน นอกจากนี้ ข้าพเจ้ายังได้อ่านรายงานการประชุม สัญญาและเอกสารต่างๆที่เกี่ยวข้องกับโครงการระหว่างก่อสร้างดังกล่าว ทำการสุ่มตัวอย่างรายการเพื่อตรวจสอบเอกสารหลักฐานเกี่ยวกับรายจ่ายที่ถูกบันทึกเป็นต้นทุนโครงการระหว่างก่อสร้างในระหว่างปี ว่าเข้าเงื่อนไขการรับรู้รายการตามมาตรฐานการรายงานทางการเงินหรือไม่ รวมทั้งการทดสอบการคำนวณและการบันทึกต้นทุนการกู้ยืมเข้าเป็นส่วนหนึ่งของต้นทุนโครงการระหว่างก่อสร้าง และสอบทานการเปิดเผยข้อมูลในหมายเหตุประกอบงบการเงิน

ข้อพิพาท

ตามที่กล่าวไว้ในหมายเหตุประกอบงบการเงินข้อ 41.2.2 บริษัทย่อยแห่งหนึ่งมีข้อพิพาทที่การทางพิเศษแห่งประเทศไทยเรียกร้องให้ดำเนินการก่อสร้างทางพิเศษอุดรรัถยา ส่วนที่ 2 และให้ชดใช้เงินจำนวน 1,587.7 ล้านบาท แต่เนื่องจากข้อพิพาทดังกล่าวเพิ่งเข้าสู่กระบวนการพิจารณาของคณะอนุญาโตตุลาการทำให้ผู้บริหารจำเป็นต้องใช้ดุลยพินิจอย่างมากในการพิจารณาข้อกฎหมายต่างๆที่เกี่ยวข้องในการประเมินผลของข้อพิพาทที่ถูกเรียกร้อง ซึ่งผลที่เกิดขึ้นจริงเมื่อการพิจารณาข้อพิพาทดังกล่าวสิ้นสุด อาจแตกต่างไปจากที่ได้มีการประมาณการไว้

ข้าพเจ้าได้สอบถามฝ่ายบริหารและแผนกกฎหมายของกลุ่มบริษัทเกี่ยวกับการควบคุมดูแลข้อพิพาทที่เกิดขึ้น และสอบถามถึงรายละเอียด ความคืบหน้าของข้อพิพาทและวิธีการที่ผู้บริหารใช้ในการประเมินผลของข้อพิพาท และประเมินดุลยพินิจที่ผู้บริหารใช้ในการประเมินผลของข้อพิพาทโดยการอ่านเงื่อนไขและข้อกำหนดที่เกี่ยวข้องในสัญญา รวมถึงคำฟ้องและคำคัดค้านต่างๆทั้งของบริษัทย่อยและคู่กรณีที่ได้นำเสนอต่อคณะอนุญาโตตุลาการเพื่อทำความเข้าใจในเบื้องต้นเกี่ยวกับข้อพิพาทที่เกิดขึ้น นอกจากนี้ข้าพเจ้าได้สอบถามและพูดคุยกับที่ปรึกษากฎหมายภายนอกของกลุ่มบริษัทถึงรายละเอียด สถานะ แนวทางที่ใช้ในการต่อสู้ข้อพิพาท และความเป็นไปได้ของผลของข้อพิพาทที่จะเกิดขึ้น รวมทั้งการส่งหนังสือยืนยันไปยังที่ปรึกษากฎหมายภายนอกที่กลุ่มบริษัทใช้เพื่อให้รายงานรายละเอียดและสถานะของข้อพิพาทเป็นลายลักษณ์อักษรด้วย โดยข้าพเจ้าได้ประเมินความรู้ความสามารถ ประสบการณ์ ความเป็นอิสระและความเที่ยงธรรมของที่ปรึกษากฎหมายภายนอกตามมาตรฐานการสอบบัญชีที่เกี่ยวข้อง รวมทั้งพิจารณาถึงหลักกฎหมายและข้อกำหนดที่ที่ปรึกษากฎหมายภายนอกใช้อ้างอิงว่ามีความสอดคล้องกับข้อพิพาทของบริษัทย่อย นอกจากนี้ ข้าพเจ้าได้สอบทานการเปิดเผยข้อมูลที่เกี่ยวข้องกับ   ข้อพิพาทในหมายเหตุประกอบงบการเงิน

การบันทึกและการแสดงรายการบัญชีเกี่ยวกับการเข้าทำสัญญาสัมปทานโครงการรถไฟฟ้าสายสีน้ำเงิน

ตามที่กล่าวไว้ในหมายเหตุประกอบงบการเงินข้อ 1 ข.1 เมื่อวันที่ 31 มีนาคม 2560 บริษัทฯได้ลงนามในสัญญาสัมปทานโครงการรถไฟฟ้าสายสีน้ำเงิน (“สัญญาสายสีน้ำเงิน”) กับการรถไฟฟ้าขนส่งมวลชนแห่งประเทศไทย (“รฟม.”) โดยมีระยะเวลาดำเนินงานตามสัญญาประมาณ 33 ปี และเนื่องจากสัญญาสายสีน้ำเงินได้ระบุให้สัญญาสัมปทานโครงการรถไฟฟ้ามหานครสายเฉลิมรัชมงคล (“สัญญาสายเฉลิมรัชมงคล”) ถือเป็นส่วนหนึ่งของสัญญาสายสีน้ำเงินนี้ โดยให้มีผลบังคับใช้ต่อไปจนกว่าจะครบระยะเวลาตามสัญญาสัมปทานโครงการรถไฟฟ้ามหานครสายเฉลิมรัชมงคล เฉพาะสิทธิหน้าที่และข้อสัญญาที่เกี่ยวข้องกับค่าโดยสาร อัตราค่าโดยสาร และการจ่ายเงิน ตอบแทนแก่รฟม. ซึ่งมีผลให้อายุสัญญาสัมปทานโครงการรถไฟฟ้าสายเฉลิมรัชมงคลจากเดิมสิ้นสุดในปี 2572 เป็นสิ้นสุดพร้อมกันกับโครงการรถไฟฟ้าสายสีน้ำเงินส่วนต่อขยายในปี 2593 ดังนั้น ข้าพเจ้าจึงให้ความสำคัญเกี่ยวกับการบันทึกและการแสดงรายการบัญชีที่เกี่ยวข้องกับการเข้าทำสัญญาสัมปทานสายสีน้ำเงินดังกล่าว รวมทั้งการเปิดเผยข้อมูลในหมายเหตุประกอบงบการเงิน

ข้าพเจ้าได้ประเมินการบันทึกและการแสดงรายการบัญชีที่เกี่ยวข้องกับการเข้าทำสัญญาโครงการรถไฟฟ้าสายสีน้ำเงิน รวมทั้งการเปิดเผยข้อมูลเกี่ยวกับการเข้าทำสัญญาสายสีน้ำเงินในหมายเหตุประกอบงบการเงิน โดยการอ่านและทำความเข้าใจในเนื้อหาสาระ เงื่อนไขและข้อตกลงตามสัญญาสัมปทานที่บริษัทฯทำกับ รฟม. รวมทั้งได้สอบถามผู้บริหารของบริษัทฯเกี่ยวกับเกณฑ์และดุลยพินิจที่ฝ่ายบริหารใช้ในการบันทึกและแสดงรายการบัญชี รวมทั้ง สอบทานการเปิดเผยข้อมูลในหมายเหตุประกอบการเงิน

การแสดงรายการบัญชีเกี่ยวกับค่างานระบบรถไฟฟ้าสายฉลองรัชธรรมตามสัญญาสัมปทาน

ตามที่กล่าวไว้ในหมายเหตุประกอบงบการเงินข้อ 1 ข.2 เมื่อวันที่ 29 กันยายน 2560 บริษัทที่เกี่ยวข้องกันแห่งหนึ่งได้ทำหนังสือถึงบริษัทฯแจ้งการโอนสิทธิเรียกร้องทั้งหมดที่เกี่ยวข้องกับสัญญาสัมปทานโครงการรถไฟฟ้า สายฉลองรัชธรรม สัญญาระยะที่ 1 การออกแบบและก่อสร้างงานระบบรถไฟฟ้าให้แก่กลุ่มผู้ให้สินเชื่อของบริษัทที่เกี่ยวข้องกัน และต่อมาบริษัทฯได้ลงนามในสัญญาการโอนสิทธิเรียกร้องตามสัญญาสัมปทานโครงการรถไฟฟ้า สายฉลองรัชธรรมระยะที่ 1 เพื่อให้กลุ่มผู้ให้สินเชื่อเข้าเป็นเจ้าหนี้การค้าตามสัญญาแทนบริษัทที่เกี่ยวข้องกัน และในวันเดียวกันนี้ บริษัทฯได้ลงนามในสัญญาแปลงหนี้กับกลุ่มผู้ให้สินเชื่อโดยการเปลี่ยนวัตถุประสงค์แห่งหนี้ (Novation and Debt Repayment Agreement) โดยการเปลี่ยนจากหนี้การค้าเป็นหนี้เงินกู้ เพื่อให้สอดคล้องกับวัตถุประสงค์ของกลุ่มผู้ให้สินเชื่อ ทำให้บริษัทฯได้แยกแสดงยอดคงค้างของลูกหนี้ค่างานระบบตามสัญญาสัมปทาน ระยะที่ 1 ที่จะได้รับจาก รฟม. ภายในระยะเวลา 10 ปี (หมายเหตุ 11) และเงินกู้ยืมระยะยาวจาก   สถาบันการเงิน (หมายเหตุ 24) เป็นรายการแยกต่างหากในสินทรัพย์และหนี้สินในงบแสดงฐานะการเงิน รวมทั้งได้แยกแสดงรายได้และค่าใช้จ่ายดอกเบี้ยที่เกี่ยวข้องกันดังกล่าวเป็นรายการแยกต่างหากในงบกำไรขาดทุนสำหรับปีสิ้นสุดวันที่ 31 ธันวาคม 2560 เนื่องจากการแยกแสดงรายการสินทรัพย์และหนี้สินในงบการเงินดังกล่าวมีจำนวนที่เป็นสาระสำคัญ ดังนั้น ข้าพเจ้าจึงให้ความสำคัญต่อการแยกแสดงรายการดังกล่าว รวมถึงการเปิดเผยข้อมูลในหมายเหตุประกอบงบการเงิน

ข้าพเจ้าได้ตรวจสอบการแสดงรายการบัญชีที่เกี่ยวข้องกับการออกแบบและการก่อสร้างงานระบบรถไฟฟ้าตามสัญญาสัมปทานดังกล่าว รวมทั้ง ประเมินเรื่องการเปิดเผยข้อมูลในหมายเหตุประกอบงบการเงิน โดยการอ่านและทำความเข้าใจในเนื้อหาของสัญญาที่บริษัทฯทำกับการรถไฟฟ้าขนส่งมวลชนแห่งประเทศไทย สัญญาที่บริษัทฯทำกับบริษัทที่เกี่ยวข้องกัน สัญญาที่บริษัทฯทำกับกลุ่มผู้ให้สินเชื่อ รวมทั้งได้สอบถามผู้บริหารของบริษัทฯเกี่ยวกับเนื้อหาสาระของรายการ เงื่อนไขและข้อตกลงตามสัญญา รวมถึงประเมินเกณฑ์ที่ฝ่ายบริหารใช้ในการแสดงรายการบัญชีดังกล่าว และสอบทานการเปิดเผยข้อมูลในหมายเหตุประกอบงบการเงิน

ข้อมูลอื่น

ผู้บริหารเป็นผู้รับผิดชอบต่อข้อมูลอื่น ซึ่งรวมถึงข้อมูลที่รวมอยู่ในรายงานประจำปีของกลุ่มบริษัท (แต่ไม่รวมถึงงบการเงินและรายงานของผู้สอบบัญชีที่แสดงอยู่ในรายงานนั้น) ซึ่งคาดว่าจะถูกจัดเตรียมให้กับข้าพเจ้าภายหลังวันที่ในรายงานของผู้สอบบัญชีนี้

ความเห็นของข้าพเจ้าต่องบการเงินไม่ครอบคลุมถึงข้อมูลอื่นและข้าพเจ้าไม่ได้ให้ข้อสรุปในลักษณะการให้ความเชื่อมั่นในรูปแบบใดๆต่อข้อมูลอื่นนั้น

ความรับผิดชอบของข้าพเจ้าที่เกี่ยวเนื่องกับการตรวจสอบงบการเงินคือ การอ่านและพิจารณาว่าข้อมูลอื่นนั้นมีความขัดแย้งที่มีสาระสำคัญกับงบการเงินหรือกับความรู้ที่ได้รับจากการตรวจสอบของข้าพเจ้าหรือไม่ หรือปรากฏว่าข้อมูลอื่นแสดงขัดต่อข้อเท็จจริงอันเป็นสาระสำคัญหรือไม่

เมื่อข้าพเจ้าได้อ่านรายงานประจำปีของกลุ่มบริษัทตามที่กล่าวข้างต้นแล้ว และหากสรุปได้ว่ามีการแสดงข้อมูลที่ขัดต่อข้อเท็จจริงอันเป็นสาระสำคัญ ข้าพเจ้าจะสื่อสารเรื่องดังกล่าวให้ผู้มีหน้าที่ในการกำกับดูแลทราบเพื่อให้มีการดำเนินการแก้ไขที่เหมาะสมต่อไป

ความรับผิดชอบของผู้บริหารและผู้มีหน้าที่ในการกำกับดูแลต่องบการเงิน

ผู้บริหารมีหน้าที่รับผิดชอบในการจัดทำและนำเสนองบการเงินเหล่านี้โดยถูกต้องตามที่ควรตามมาตรฐานการรายงานทางการเงิน และรับผิดชอบเกี่ยวกับการควบคุมภายในที่ผู้บริหารพิจารณาว่าจำเป็นเพื่อให้สามารถจัดทำงบการเงินที่ปราศจากการแสดงข้อมูลที่ขัดต่อข้อเท็จจริงอันเป็นสาระสำคัญไม่ว่าจะเกิดจากการทุจริตหรือข้อผิดพลาด

ในการจัดทำงบการเงิน ผู้บริหารรับผิดชอบในการประเมินความสามารถของกลุ่มบริษัทในการดำเนินงานต่อเนื่อง การเปิดเผยเรื่องที่เกี่ยวกับการดำเนินงานต่อเนื่องในกรณีที่มีเรื่องดังกล่าว  และการใช้เกณฑ์การบัญชีสำหรับกิจการที่ดำเนินงานต่อเนื่องเว้นแต่ผู้บริหารมีความตั้งใจที่จะเลิกกลุ่มบริษัทหรือหยุดดำเนินงานหรือไม่สามารถดำเนินงานต่อเนื่องอีกต่อไปได้

ผู้มีหน้าที่ในการกำกับดูแลมีหน้าที่ในการสอดส่องดูแลกระบวนการในการจัดทำรายงานทางการเงินของกลุ่มบริษัท

ความรับผิดชอบของผู้สอบบัญชีต่อการตรวจสอบงบการเงิน

การตรวจสอบของข้าพเจ้ามีวัตถุประสงค์เพื่อให้ได้ความเชื่อมั่นอย่างสมเหตุสมผลว่างบการเงินโดยรวมปราศจากการแสดงข้อมูลที่ขัดต่อข้อเท็จจริงอันเป็นสาระสำคัญหรือไม่ ไม่ว่าจะเกิดจากการทุจริตหรือข้อผิดพลาด และเสนอรายงานของผู้สอบบัญชีซึ่งรวมความเห็นของข้าพเจ้าอยู่ด้วย ความเชื่อมั่นอย่างสมเหตุสมผลคือความเชื่อมั่นในระดับสูงแต่ไม่ได้เป็นการรับประกันว่าการปฏิบัติงานตรวจสอบตามมาตรฐานการสอบบัญชีจะสามารถตรวจพบข้อมูลที่ขัดต่อข้อเท็จจริงอันเป็นสาระสำคัญที่มีอยู่ได้เสมอไป ข้อมูลที่ขัดต่อข้อเท็จจริงอาจเกิดจากการทุจริตหรือข้อผิดพลาดและถือว่ามีสาระสำคัญเมื่อคาดการณ์อย่างสมเหตุสมผลได้ว่ารายการที่ขัดต่อข้อเท็จจริงแต่ละรายการหรือทุกรายการรวมกันจะมีผลต่อการตัดสินใจทางเศรษฐกิจของผู้ใช้งบการเงินจากการใช้งบการเงินเหล่านี้

ในการตรวจสอบของข้าพเจ้าตามมาตรฐานการสอบบัญชี ข้าพเจ้าใช้ดุลยพินิจและการสังเกตและสงสัยเยี่ยง ผู้ประกอบวิชาชีพตลอดการตรวจสอบ และข้าพเจ้าได้ปฏิบัติงานดังต่อไปนี้ด้วย

ระบุและประเมินความเสี่ยงที่อาจมีการแสดงข้อมูลที่ขัดต่อข้อเท็จจริงอันเป็นสาระสำคัญในงบการเงิน ไม่ว่าจะเกิดจากการทุจริตหรือข้อผิดพลาด ออกแบบและปฏิบัติงานตามวิธีการตรวจสอบเพื่อตอบสนองต่อความเสี่ยงเหล่านั้น และได้หลักฐานการสอบบัญชีที่เพียงพอและเหมาะสมเพื่อเป็นเกณฑ์ในการแสดงความเห็นของข้าพเจ้า ความเสี่ยงที่ไม่พบข้อมูลที่ขัดต่อข้อเท็จจริงอันเป็นสาระสำคัญซึ่งเป็นผลมาจากการทุจริตจะสูงกว่าความเสี่ยงที่เกิดจากข้อผิดพลาด เนื่องจากการทุจริตอาจเกี่ยวกับการสมรู้ร่วมคิด การปลอมแปลงเอกสารหลักฐาน การตั้งใจละเว้นการแสดงข้อมูล การแสดงข้อมูลที่ไม่ตรงตามข้อเท็จจริงหรือการแทรกแซงการควบคุมภายใน

ทำความเข้าใจเกี่ยวกับระบบการควบคุมภายในที่เกี่ยวข้องกับการตรวจสอบ เพื่อออกแบบวิธีการตรวจสอบให้เหมาะสมกับสถานการณ์ แต่ไม่ใช่เพื่อวัตถุประสงค์ในการแสดงความเห็นต่อความมีประสิทธิผลของการควบคุมภายในของกลุ่มบริษัท

ประเมินความเหมาะสมของนโยบายการบัญชีที่ผู้บริหารใช้และความสมเหตุสมผลของประมาณการทางบัญชีและการเปิดเผยข้อมูลที่เกี่ยวข้องที่ผู้บริหารจัดทำ

สรุปเกี่ยวกับความเหมาะสมของการใช้เกณฑ์การบัญชีสำหรับกิจการที่ดำเนินงานต่อเนื่องของผู้บริหาร และสรุปจากหลักฐานการสอบบัญชีที่ได้รับว่ามีความไม่แน่นอนที่มีสาระสำคัญที่เกี่ยวกับเหตุการณ์หรือสถานการณ์ที่อาจเป็นเหตุให้เกิดข้อสงสัยอย่างมีนัยสำคัญต่อความสามารถของกลุ่มบริษัทในการดำเนินงานต่อเนื่องหรือไม่ หากข้าพเจ้าได้ข้อสรุปว่ามีความไม่แน่นอนที่มีสาระสำคัญ ข้าพเจ้าจะต้องให้ข้อสังเกตไว้ในรายงานของผู้สอบบัญชีของข้าพเจ้าถึงการเปิดเผยข้อมูลที่เกี่ยวข้องในงบการเงิน หรือหากเห็นว่าการเปิดเผยดังกล่าวไม่เพียงพอ ข้าพเจ้าจะแสดงความเห็นที่เปลี่ยนแปลงไป ข้อสรุปของข้าพเจ้าขึ้นอยู่กับหลักฐานการสอบบัญชีที่ได้รับจนถึงวันที่ในรายงานของผู้สอบบัญชีของข้าพเจ้า อย่างไรก็ตาม เหตุการณ์หรือสถานการณ์ในอนาคตอาจเป็นเหตุให้กลุ่มบริษัทต้องหยุดการดำเนินงานต่อเนื่องได้

ประเมินการนำเสนอ โครงสร้างและเนื้อหาของงบการเงินโดยรวม รวมถึงการเปิดเผยข้อมูลที่เกี่ยวข้อง ตลอดจนประเมินว่างบการเงินแสดงรายการและเหตุการณ์ที่เกิดขึ้นโดยถูกต้องตามที่ควรหรือไม่

รวบรวมเอกสารหลักฐานการสอบบัญชีที่เหมาะสมอย่างเพียงพอเกี่ยวกับข้อมูลทางการเงินของกิจการหรือของกิจกรรมทางธุรกิจภายในกลุ่มบริษัทเพื่อแสดงความเห็นต่องบการเงินรวม ข้าพเจ้ารับผิดชอบต่อการกำหนดแนวทาง การควบคุมดูแล และการปฏิบัติงานตรวจสอบกลุ่มบริษัท ข้าพเจ้าเป็นผู้รับผิดชอบแต่เพียง ผู้เดียวต่อความเห็นของข้าพเจ้า

ข้าพเจ้าได้สื่อสารกับผู้มีหน้าที่ในการกำกับดูแลในเรื่องต่างๆซึ่งรวมถึงขอบเขตและช่วงเวลาของการตรวจสอบตามที่ได้วางแผนไว้ ประเด็นที่มีนัยสำคัญที่พบจากการตรวจสอบรวมถึงข้อบกพร่องที่มีนัยสำคัญในระบบการควบคุมภายในหากข้าพเจ้าได้พบในระหว่างการตรวจสอบของข้าพเจ้า

ข้าพเจ้าได้ให้คำรับรองแก่ผู้มีหน้าที่ในการกำกับดูแลว่าข้าพเจ้าได้ปฏิบัติตามข้อกำหนดจรรยาบรรณที่เกี่ยวข้องกับความเป็นอิสระและได้สื่อสารกับผู้มีหน้าที่ในการกำกับดูแลเกี่ยวกับความสัมพันธ์ทั้งหมดตลอดจนเรื่องอื่นซึ่งข้าพเจ้าเชื่อว่ามีเหตุผลที่บุคคลภายนอกอาจพิจารณาว่ากระทบต่อความเป็นอิสระของข้าพเจ้าและมาตรการที่ข้าพเจ้าใช้เพื่อป้องกันไม่ให้ข้าพเจ้าขาดความเป็นอิสระ

จากเรื่องทั้งหลายที่สื่อสารกับผู้มีหน้าที่ในการกำกับดูแล ข้าพเจ้าได้พิจารณาเรื่องต่าง ๆ ที่มีนัยสำคัญที่สุดในการตรวจสอบงบการเงินในงวดปัจจุบันและกำหนดเป็นเรื่องสำคัญในการตรวจสอบ ข้าพเจ้าได้อธิบายเรื่องเหล่านี้ไว้ในรายงานของผู้สอบบัญชี เว้นแต่กฎหมายหรือข้อบังคับห้ามไม่ให้เปิดเผยเรื่องดังกล่าวต่อสาธารณะ หรือในสถานการณ์ที่ยากที่จะเกิดขึ้น ข้าพเจ้าพิจารณาว่าไม่ควรสื่อสารเรื่องดังกล่าวในรายงานของข้าพเจ้าเพราะการกระทำดังกล่าวสามารถคาดการณ์ได้อย่างสมเหตุสมผลว่าจะมีผลกระทบในทางลบมากกว่าผลประโยชน์ที่ผู้มีส่วนได้เสียสาธารณะจะได้จากการสื่อสารดังกล่าว

ข้าพเจ้าเป็นผู้รับผิดชอบงานสอบบัญชีและการนำเสนอรายงานฉบับนี้

ศิราภรณ์ เอื้ออนันต์กุล

ผู้สอบบัญชีรับอนุญาต เลขทะเบียน 3844

บริษัท สำนักงาน อีวาย จำกัด

กรุงเทพฯ: 27 กุมภาพันธ์ 2561

|  | บริษัท ทางด่วนและรถไฟฟ้ากรุงเทพ จำกัด (มหาชน) และบริษัทย่อย  รายงาน และ งบการเงินรวม 31 ธันวาคม 2560 |